Pohľad na vec
Internet mení aj kaviarne
Pred niekoľkými rokmi sa jeden z bratislavských hotelov hrdil, že ako jediný široko-ďaleko poskytuje bezdrôtové pripojenie na internet. Odborníci hovoria o technológii WLAN – Wireless Local Area Network, návštevníci hotela vtedy o nehorázne drahom a nefungujúcom kráme. Pripojeniu na sieť predchádzal pomerne komplikovaný rozhovor na recepcii, potom ešte komplikovanejší dialóg so zodpovedným manažérom, ktorého počítačové zručnosti sa začínali a končili schopnosťou zapnúť a vypnúť počítač. Keď sa všetko podarilo, klient hotela mal výsadu používať notebook v kaviarni. V posteli ho používali len "nespavci", lebo na väčšinu stránok by zašli skôr peši ako pomocou "revolučnej" technológie.
Časy sa zmenili. Na mnohých miestach sú už značky WiFi, na väčšine z nich je internet zadarmo, lepšie povedané, návštevník zaplatí v cene kávy a ani o tom nevie.
Poznal som človeka, ktorý v čase, keď žil v Bruseli, zásadne vyhľadával lavičky umiestnené pri budovách európskych inštitúcií a "kradol" internet úradníkom s vysvetlením, že aj tak ho nevyužívajú.